ועדת הכספים, כנסת 18, פרוטוקול מספר 129, 2009-07-27 10:00

אמנון כהן: אנחנו פותחים את ישיבת ועדת הכספים.

אמנון כהן: היום יום שני.

אמנון כהן: אנחנו משתתפים כחברי הכנסת באבל הכבד של יושב ראש הוועדה הקבוע, של חבר כנסת משה גפני שאימו נפטרה והוא יושב שבעה.

אמנון כהן: הוא ביקש ממני להחליף אותו בדיון.

אמנון כהן: משתתפים בצערו.

אמנון כהן: הנושא הראשון בסדר היום מעקב אחר חוק יישום תוכנית ההתנתקות ומשמעות התקציב 2009 – 2010 על אנשי גוש קטיף.

אמנון כהן: אני הבנתי שקודם כל היוזמה היא של חבר כנסת אורי אריאל.

אמנון כהן: יוזמה לדיון.

אמנון כהן: כנראה התכוונת כבוד המציע שהדיון היה צריך להיערך לפני אישור התקציב, כך היינו אולי יכולים עוד להשפיע משהו, אבל אנחנו תמיד פה עומדים לעזרה ולסיוע של המפונים שנשלחו למעשה לישובים שלהם על ידי מדינת ישראל ונעקרו מבתיהם ועד היום 50% מהם לא מצאו עדיין את מקומם,פרנסתם.

אמנון כהן: אנחנו ניתן לך כבוד המציע להציג את הנושא.

אמנון כהן: מנציג האוצר נרצה לדעת אם יש תקציבים לביצוע של התוכניות 2009 – 2010.

אמנון כהן: בבקשה חבר הכנסת אורי אריאל.

אורי אריאל: תודה אדוני היושב ראש.

אורי אריאל: זה לדיון מהיר לשאלת חברת הכנסת שלי יחימוביץ.

אורי אריאל: זה דיון שביקשתי מיושב ראש הוועדה בגלל תאריך קטן שהוא 4 שנים לפינוי גוש קטיף ופינוי האנשים מגוש קטיף ואנחנו בוועדה הזאת כמו בוועדות אחרות היו לא מעט דיונים אבל אני חושב שראוי לנסות לעשות איזשהו מעקב, בקרה ואני חושב שצריך לקבל פה בוועדה גם החלטות.

אורי אריאל: אני תיכף אציע מה.

אורי אריאל: אני אגיד בצורה כוללת כי אני מציע שאת הנתונים נשמע מאנשי גוש קטיף.

אורי אריאל: באופן כולל קרוב ל-75% לא הגיעו לבתי הקבע שלהם ולא רק שלא הגיעו לבתי הקבע חלק טרם סיכמו בכלל עם המדינה מה יהיה, איך יהיה, מתי יהיה.

אורי אריאל: חלק יש סיכומים ויתחילו בקרוב את עבודות התשתית, לא הבנייה, של הבתים.

אורי אריאל: חלק החלו בעבודות התשתית.

אורי אריאל: למשל אתמול החלה עבודת התשתית ברוך השם פריצת הדרכים בישוב נטע או בשמו הישן מרשם.

אורי אריאל: בחלק בונים בתים.

אורי אריאל: הייתי ביום שני בחלוציות, ראיתי התחלת בנייה של בתים, כמה עשרות.

אורי אריאל: סך הכול מצב ישובי הקבע במילה אחת או בשתי מילים בכי רע.

אורי אריאל: זאת אומרת אם הדברים יתקדמו בקצב הזה חלק ניכר יהיה אחרי 6 שנים בבית הקבע שלו.

אורי אריאל: וחלק יהיה אחרי 7, 8, ו-9 שנים.

אורי אריאל: במקרה הטוב ייקח לחלק עוד שנה שנתיים והחלק נוסף עוד שלוש והסוף יהיה בעוד 4 או 5 שנים.

אורי אריאל: יש מקומות שעוד לא סוכם.

אורי אריאל: יש כיוונים.

אורי אריאל: מנהלת סל"ע והמפונים יכולים להרחיב על נווה ים כדוגמה ועל כל מקום ומקום, אבל אני לא עוצר לפרט פרט.

אורי אריאל: כדאי לראות קודם את התמונה הכוללת ומפה לראות איך ממשיכים.

אורי אריאל: בנושא התעסוקה המצב גם הוא חריף ביותר.

אורי אריאל: חלק ניכר מהאנשים לא עובדים.

אורי אריאל: המשמעות היא כפולה.

אורי אריאל: אחת, שהם אוכלים את כספי הפיצויים שלהם.

אורי אריאל: וזה הדבר עוד הקל בעיניי.

אורי אריאל: הדבר הקשה שהם יושבים בבתיהם ומציקים למשפחותיהם וההרגשה בבית היא הרגשה קשה ביותר.

אורי אריאל: אנשים שעבדו, אנשים שהתפרנסו, אנשים שתרמו לאחרים, אני אומר לכם את זה בידיעה, רוב אנשי גוש קטיף היו תורמים חודש בחודשו לתושבי הגוש, מי שהיה צריך, וגם לאזור שדרות, נתיבות, ואחרים והפכו להיות הם עצמם כאלה שצריכים להיות נתמכים.

אורי אריאל: ועוד פעם זה מצב מתמשך.

אורי אריאל: זה לא חצי שנה.

אורי אריאל: ומתגברים.

אורי אריאל: זו מציאות קשה מאוד שגם היא צריכה התייחסות.

אורי אריאל: נושא שקשור לזה זה נושא החקלאים.

אורי אריאל: הוועדה הזאת דנה בכנסת הקודמת וקיבלה בקריאה טרומית את חוק החקלאים.

אורי אריאל: חוק החקלאים נסמך על כך שיש גם תחושה אבל יותר מזה יש ידיעה שהחקלאים קופחו.

אורי אריאל: עכשיו יש ויכוח כמה הם קופחו.

אורי אריאל: זה ויכוח.

אורי אריאל: אנחנו הגענו פה בוועדה לקראת קריאה ראשונה ואז בהסכמה אמרנו שחבר כנסת כבל יציע לנו הצעת גישור, פישור נקרא לזה, כדי לא להגיע לצורך לחקיקה ועימות עם הממשלה וכדומה.

אורי אריאל: לצערנו או לשמחתנו, כל אחד מנקודת ראותו, הכנסת הקודמת התפזרה ולא הספיקה להגיע לקריאה ראשונה שנוכל לדון היום אולי בדין רציפות.

אורי אריאל: אנחנו חתמנו לפני שבוע מספר חברי כנסת.

אורי אריאל: אני יזמתי את זה ולקחתי אחד מכל סיעה.

אורי אריאל: איתן כבל לא הגיע לתוצאה שזה כך או אחרת.

אורי אריאל: הממשלה התחילה, היתה לפי זיכרוני בשתיים שלוש ישיבות ואחרי זה נציגי הממשלה קרי מנהלת סל"ע ואחרי זה נדמה לי שהעניין הופסק.

אורי אריאל: אני החתמתי לפני שבוע מספר חברים, אחד מכל סיעה, לא יותר, שאנחנו מבקשי שהפגרה תנוצל להגעה להבנה והסכמה בין חברי הכנסת אלקין שהוא יוזם החוק עם עוד עשרות, אבל הוא היוזם, להבנה ולהסכמה עם הממשלה, ואם לא ועדת הכספים בכנסת תחוקק את חוק החקלאים ותעשה את מעשיה.

אורי אריאל: מה אנחנו כל הזמן מסבירים מה אחרים צריכים לעשות?

אורי אריאל: יש רגע שאנחנו ניקח את הדברים אלינו.

אורי אריאל: הרגע הזה הוא אחרי 4 שנים.

אורי אריאל: אני מזכיר, זה לא עצבנות או חיפזון.

אורי אריאל: ניסינו, מיצינו, רצינו וניסינו להגיע לפשרות.

אורי אריאל: אם זה לא ייתכן אז אנחנו נעשה את מה שאנחנו יכולים לעשות כמחוקקים.

אורי אריאל: אני מזכיר לכולם וגם לחבר הכנסת אלקין שאיננו איתנו פה היום שאת הנושא של הפיצויים האישיים גמרנו בפשרה.

אורי אריאל: זה לא מה שאנחנו רצינו.

אורי אריאל: אנחנו חברי הכנסת.

אורי אריאל: זה לא מה שהמפונים רצו.

אורי אריאל: יזמה שהוביל אותה חבר הכנסת אביגדור יצחקי אז יושב ראש הקואליציה יחד איתי והגענו להסכמה עם הממשלה והגענו להסכמה לקץ תביעות בעניין האישי.

אורי אריאל: אני מדבר עוד פעם, אני רוצה שהדבר יהיה ברור למען הסר ספק, הגענו למצב שמי שלקח את התוספת הכספית חתם שאין לו יותר תביעות.

אורי אריאל: עכשיו לפי דעתי, יתקנו אותי אנשי סל"ע, זה 97% או 98% .

אורי אריאל: אולי יותר אפילו מאלה שלקחו את הפיצויים האישיים הנוספים.

אורי אריאל: זאת אומרת הבאנו למציאות שאת הפרשה הזאת לפחות סיימנו.

אורי אריאל: עכשיו מי שלא לקח, רוצה לדון בבתי משפט יש לו תמיד את האופציה, ויש בודדים כאלה ויעשו את מה שיעשו.

אורי אריאל: אבל זה באמת בודדים שבבודדים.

אורי אריאל: הצעתי או הצעתנו היא להגיע לאותו מצב גם בשאר הדברים.

אורי אריאל: קרי, להגיע להבנות נוספות עם הממשלה.

אורי אריאל: מי שרוצה אחרי ההבנות ייקח ויחתום שבזה תם העניין.

אורי אריאל: אחרת אני אגיד את דעתי.

אורי אריאל: אמרתי את זה לאנשי האוצר.

אורי אריאל: אמרתי את זה גם לאחרים.

אורי אריאל: אם לא נגיע להבנה הזאת אנחנו ניצור כעס גדול מאוד, התמרמרות אדירה, בעיקר אצל התושבים, אבל גם אצלכם, אצל כולם כי יהיה חיכוך והתנגשויות הולכות וגוברות.

אורי אריאל: לא חס וחלילה פיזיות אבל אנושיות.

אורי אריאל: יעלה פי 3 כסף וזה יהיה בחקיקה, ודבר נוסף נשלם את כל העלויות השוטפות של שכר דירה.

אורי אריאל: החוק תלוי בחברנו חבר הכנסת אלקין או אחרים שיחליטו להגיש את זה.

אורי אריאל: לפי הבנתי במקרה הכי רחוק זה יוגש בתחילת המושב הבא.

אורי אריאל: משיכות זמן זה עלינו.

אורי אריאל: אין לי טענות לאף אחד.

אורי אריאל: היינו יכולים גם לא להיענות.

אורי אריאל: היינו יכולים לחוקק.

אורי אריאל: אני חושב שבזה זה תם.

אורי אריאל: זאת אומרת מיצינו את השהות הזאת.

אורי אריאל: אם זה לא ייגמר בפגרה שהיא ארוכה מאוד חודשיים, אז אני חושב שהוועדה צריכה לחוקק כוועדה.

אורי אריאל: אני חושב שיש רוב בוועדה.

אורי אריאל: יש לזה רוב בכנסת.

אורי אריאל: בוודאי לטרומית.

אורי אריאל: אחרי זה בסדר, נראה, נתחיל לדבר.

אורי אריאל: הגשת חוק החקלאים מיד בתחילת מושב החורף.

אורי אריאל: אם לא נגיע להסכם אבל העובדה היא שהגענו להסכם פעם אחת מעידה שזה אפשרי.

אורי אריאל: אני אגיד עוד משפט בעניין הכספי.

אורי אריאל: המדובר הוא על מאות מיליוני שקלים, בחקלאים, תעשייה, תעסוקה וכדומה.

אורי אריאל: זה סכום גדול.

אורי אריאל: אנחנו הודענו בעבר לאוצר, אני אומר את זה גם פה בישיבת הוועדה בצורה הברורה והפשוטה ביותר.

אורי אריאל: היות והמצב הכלכלי במדינה הוא מסובך, הצעתנו כדי להקל על ממשלת ישראל למרות שזה לא צודק, הצעתנו לפרוש את התשלום שייקבע כפי שיסוכם לשתיים שלוש שנות תקציב.

אורי אריאל: מי שיגיד שמדינת ישראל לא מסוגלת לעמוד בעומס הכספי הזה אני קובע שהוא לא יודע מה הוא סח.

אורי אריאל: היו פה בחודש האחרון אירועים כספיים תקציביים של סכומים פי כמה וכמה יותר גדולים, פי כמה וכמה יותר מסובכים, רובם היו במזומן קרי השנה 2009, לא בדחייה ולא בחלוקה ולכן כל מי שאומר שהמדינה לא יכולה להסתדר עם זה פשוט איננו רוצה את הדבר ומשתמש בתירוץ.

אורי אריאל: מקובל פה.

אורי אריאל: זה לא מי יודע מה.

אורי אריאל: מי שרוצה לפתור את הבעיה, אנא ישב וימצא את הפתרונות.

אורי אריאל: והם אפשריים.

אורי אריאל: ודאי אם פורשים.

אורי אריאל: אני מדבר עכשיו העל העומס התקציבי על תקציב המדינה.

אורי אריאל: דבר נוסף שאני חושב שיכול מאוד לסייע בישובי הקבע ופתרון בעיות אחרות, אני רוצה להציע עוד שני דברים ובזה לסיים.

אורי אריאל: שלושה דברים.

אורי אריאל: האחד, זה שראש הממשלה יתכבד ויזמין דיון עם כל הנוגעים בדבר עם סדר יום מוכן עם החלטות מוצעות מראש.

אורי אריאל: לא דיון כדי לשמוע מה המצב.

אורי אריאל: מה שנקרא דיון סטטוס.

אורי אריאל: עושה את זה מנכ"ל משרד ראש הממשלה והוא עושה בזה מאמץ מיוחד.

אורי אריאל: ואני מברך אותו על הניסיון שלו להיכנס לעניינים, ללמוד את הדברים.

אורי אריאל: עושה את זה השר דניאל הרשקוביץ, עושים את זה מנהלת סל"ע, עושים את זה אנשים רבים.

אורי אריאל: מנסים לבחון לאורך הזמן מה קורה ומה צריך לעשות ולקבל החלטות.

אורי אריאל: זה לא ישנה את המציאות.

אורי אריאל: זה תרופות לבעיות שעולות מעכשיו לעכשיו.

אורי אריאל: משרד החינוך ייתן 11 מיליון שקל.

אורי אריאל: תודה רבה באמת.

אורי אריאל: אני לא אומר את זה בציניות.

אורי אריאל: זה לא הסיפור.

אורי אריאל: צריך להכניס אותם למסגרת הרגילה.

אורי אריאל: לא לתת כל פעם איזה פתרונות מיוחדים כי יש בעיה.

אורי אריאל: הדרך לזה זה שראש הממשלה יתאם אצלו דיון ויקיים אחרי זה מעקב בקרה שוטף ממש צמוד.

אורי אריאל: מנהלת סל"ע לא במקרה לא נמצאת לא במשרד השיכון, ולא נמצאת במשרד המשפטים, ולא בביטחון ולא בחקלאות ולא באיפה שאתם רוצים.

אורי אריאל: היא נמצאת וזה נכון שכך יהיה במשרד ראש הממשלה וזה נכון שתמשיך להיות מנהלת סל’ע גם אם תהיה מצומצמת יותר כי צריך כתובת ברורה ומדויקת, כי הדבר קשור למשרדים שונים.

אורי אריאל: הוא לא נגמר במשרד אחד אף פעם.

אורי אריאל: משרד השיכון רוצה לעשות משהו אז הוא צריך את משרד המשפטים, וזה צריך את זה, וההוא צריך את ההוא.

אורי אריאל: זה דבר אחד וראש הממשלה אחרי 4 חודשים, לא שלא עשה דיון, גם לא נקבע עדיין מועד לדיון כך שאני לפחות מבחינתי זה מדאיג.

אורי אריאל: אבל אפשר ודאי לתקן את זה וראוי לתקן את זה.

אורי אריאל: שניים, זה הצעתי שהוועדה תקרא ותפעל לשחרר את המכרזים השונים בנושא הקמת ישובי הקבע לפטור אותם ממכרזים.

אורי אריאל: יש נוהל כזה באוצר.

אורי אריאל: יש נוהל כזה במדינה.

אורי אריאל: זו לא חקיקה.

אורי אריאל: לא צריך שום דבר.

אורי אריאל: צריך לקבל החלטה ולעבוד לפי הנוהל הקיים לגבי פטור מחובת המכרזים.

אורי אריאל: לאוצר יש על זה עמדה.

אורי אריאל: עמדה שאומרת אם אין מכרזים אזי המחירים יעלו פי שתיים.

אורי אריאל: יותר.

אורי אריאל: כל מיני מספרים.

אורי אריאל: אין לזה שחר.

אורי אריאל: כי כשאני אומר פטור מחובת מכרזים כי הולכים למכרזים שנניח עשה משרד הביטחון או שעשו משק וכלכלה, מסתמכים על מכרזים קיימים.

אורי אריאל: זאת אומרת נעשו מכרזים ומשתמשים בתוצאותיהם במקום להיכנס לנוהל מכרז שהוא חודשים רבים.

אורי אריאל: אז הקבלן המפסיד מערער.

אורי אריאל: אחרי זה שהוא מקבל תשובה סופית הולך לבג"ץ.

אורי אריאל: הלכה שנה.

אורי אריאל: וכל היושבים פה באליפסה הזאת מכירים את הסיפור.

אורי אריאל: כי כל אחד עבר את זה בצורה כזאת או אחרת.

אורי אריאל: עכשיו מה זה נותן לנו?

אורי אריאל: אנחנו השתגענו לגמרי אחרי 4 שנים?

אורי אריאל: נקודה אחרונה זו הוועדה הזאת עצמה.

אורי אריאל: יש לנו כוח פה.

אורי אריאל: עד שאני פונה לראש הממשלה ופונה לכל הגופים המבצעים, יש לוועדה הזאת כוח.

אורי אריאל: היושב ראש הודיע בשבוע שעבר שבכוונתו להקים ועדת משנה בעניין הזה שתתמקד, אני לא יודע אם זה מוכן להיום, אני מאחל לו מכאן מהשמיים תנוחמו.

אורי אריאל: אני מקווה שבכל זאת נעשה את זה.

אורי אריאל: בכל מקרה אני חושב שהוועדה אדוני, ממלא מקום יושב ראש הוועדה צריכה לקבוע עיתים קבועות כל חודשיים שלושה לקיים דיון ולראות סעיפים ספציפיים ממש.

אורי אריאל: הדיון הכללי הוא בסדר.

אורי אריאל: מדברים.

אורי אריאל: חושבים שהיה דיון.

אורי אריאל: בסוף צריך לשאול יש פטור ממכרזים או אין פטור ממכרזים?

אורי אריאל: יש חוק חקלאים או אין חוק חקלאים?

אורי אריאל: ולרדת ממש לפרטים ולתת תשובות לאנשים.

אורי אריאל: תודה רבה.

שלי יחימוביץ': הייתי שותפה לכל המהלכים גם של אביגדור יצחקי בכנסת הקודמת וגם של אלקין.

שלי יחימוביץ': במקצתם הייתי שותפה ממש.

שלי יחימוביץ': במקצתם עקב היעדרות שלי כחברת קואליציה קיוויתי שהמהלכים יעברו וקיבלתי את הניסיון לפשר ולגשר ולא לחוקק.

שלי יחימוביץ': אבל אנחנו באמת מוצאים עצמנו במצב של גרירת רגליים כשמצבם של האנשים האלו הולך ומחמיר.

שלי יחימוביץ': זה לא שהוא צועד לקראת שיפור ואנחנו רוצים להאיץ את השיפור.

שלי יחימוביץ': רובם במצב קשה בכל הרמות, גם כלכלית, גם חברתית, גם מבחינת מה שעובר על הילדים ועל בני הנוער.

שלי יחימוביץ': מדובר באוכלוסייה שנמצאת במצוקה מאוד קשה.

שלי יחימוביץ': מי שגרם למצוקה הזאת זאת ממשלת ישראל בהחלטה חסרת תקדים שהחריבה חיים של אנשים.

שלי יחימוביץ': ואני חושבת שמדינה היא ריבונית לקבל החלטות מסוג זה אם כי ההחלטה הזאת בפרספקטיבה ההיסטורית וגם שעה שהיא התקבלה לא היתה נקייה משיקולים זרים ואישיים.

שלי יחימוביץ': היא זכאית לבצע מהלך כזה אבל היא חייבת לעמוד מאחוריו.

שלי יחימוביץ': כשאנחנו מצרפים הכול, את הכול ביחד, את כל כמה שזה יעלה ומגיעים למאות מיליונים מדובר באמת אורי בפרוטות ביחס לסכומים שהתרוצצו כאן בדיונים על התקציב ובהסכמים הקואליציוניים.

שלי יחימוביץ': על מה אנחנו מדברים?

שלי יחימוביץ': לכן אני באמת מציעה שנשים את כל כובד משקלנו ואני כן מציעה שנגיש את החוק הזה מחדש.

אורי אריאל: למען גילוי נאות וגם לפרוטוקול.

אורי אריאל: אני התחייבתי בהסדר הקודם שהיה עם ממשלה, היתה חתימה של חבר הכנסת יצחקי ושלי, חתימה על הסכם הבנות עם הממשלה וההסכם הזה, אחד הסעיפים הוא שאני לא אגיש יותר חוקים בתחום הזה.

אורי אריאל: אני לא יכול למנוע מחברי הכנסת שאינם ישנים בלילות בגלל זה.

שלי יחימוביץ': אני מציעה שנגיש את החוק הזה ולו רק כדי שבאוצר ידעו שקיימת אופציה כזאת.

שלי יחימוביץ': הרי בסופו של דבר הצעת החוק זירזה את התהליך.

שלי יחימוביץ': אז נכון גם כן מבחינה טקטית להציע חוק שהוא חוצה מפלגות ומשותפת לח"כים מכל הזרמים הפוליטיים כי גם אם היה ויכוח בשעתו על ההתנתקות אין שום ספק שזו היתה החלטה דרמטית וחסרת תקדים שהממשלה עשתה ביחס לתושבים שהיא עצמה שלחה לשם.

שלי יחימוביץ': והממשלה צריכה לשאת באחריות המלאה.

אמנון כהן: אני רוצה להזכיר שגם לי היתה איזושהי הצעת חוק.

אמנון כהן: על נושא של חקלאות.

אמנון כהן: ואז יצחקי ביקש ממני שאנחנו כבר גומרים את זה.

אמנון כהן: לא צריך חוק.

אמנון כהן: זה האופי של הכנסת.

אמנון כהן: זה האופי של העבודה.

אמנון כהן: אני לא התחייבתי לאף אחד אז אנחנו כוועדה כמובן אולי באמת נעשה את שיתוף הפעולה בנושא הזה.

אמנון כהן: תיכף נשמע את הגופים.

אמנון כהן: ייתכן שיש פתרונות.

אמנון כהן: מנהלת סל"ע, והאוצר.

אמנון כהן: אנחנו רוצים את סמנכ"ל מנהלת סלע, יצחק עוזר.

אמנון כהן: אתה תתמקד בכל פרויקט, איפה הוא עומד, מתי הוא יוצא לדרך.

אמנון כהן: תתייחס בבקשה גם לנושא התקציבי 2009-2010 האם זה עונה על הצרכים?

אמנון כהן: וכמובן אנחנו יודעים שזה פרויקט לאומי הוא לא חד שנתי, ייתכן וגם ב-2011 נצטרך עדיין לתקצב את הנושא הזה.

אמנון כהן: כל הקשיים, כל הבעיות.

אמנון כהן: המטרה שלנו שלפחות תהיה להם קורת גג.

אמנון כהן: תיתן לנו גם עדכון בנושא של תעסוקה וגם בנושא של חקלאות שאנחנו נוכל לקבל החלטות בסוף הדיון.

אמנון כהן: בבקשה אדוני.

יצחק עוזר: קודם כל בקשה.

יצחק עוזר: הזמינו אותנו לדיון על תקציב מנהלת סל"ע.

יצחק עוזר: אף אחד לא אמר לנו שיהיו נושאים שונים בדיון.

יצחק עוזר: אני אישית לא מטפל בחלק גדול מהנושאים האלה.

יצחק עוזר: תהיה לי די בעיה לתת לכם נתונים יבשים.

יצחק עוזר: תהיה לי די בעיה לענות לכם על חלק מהדברים.

אמנון כהן: הנושא הוגדר מעקב אחר חוק יישום תוכנית התנתקות ומשמעות התקציב 2009-2010.

יצחק עוזר: 2009-2010 עם כל הכבוד במסגרת אותו תקציב את תיקון חוק החקלאים שרוצים להביא, אין תיקון בעלי העסקים.

יצחק עוזר: ישובי הקבע.

אמנון כהן: על איזה חוק אתה עובד היום?

יצחק עוזר: חוק פינוי פיצוי במסגרת חוק פינוי פיצוי שאנחנו מחויבים פה על פי החוק אני יכול לענות לך.

יצחק עוזר: לתיקוני חקיקה נורא קשה להתייחס.

יצחק עוזר: חלק מהנושאים של ישובי הקבע לא אני מטפל בהם במנהלה.

יצחק עוזר: ויהיה לי די בעיה לענות לך.

יצחק עוזר: אני אשתדל.

אמנון כהן: מה שאתה בקי בו תדבר.

אמנון כהן: תעדכן.

אמנון כהן: יש פה נציג האוצר.

אמנון כהן: הוא ישלים מה שיש לו.

אמנון כהן: בסוף אנחנו נקבל את ההחלטות לפי הנתונים לפי זה נדע.

יצחק עוזר: לגבי נתונים שחבר הכנסת אורי אריאל נתן אני רק רוצה ביחס לישובי הקבע להתייחס לכמה נתונים.

יצחק עוזר: נכון להיום רק 75 משפחות טרם הגיעו להסכם.

יצחק עוזר: זה לא מספר הרבה יותר גדול מזה.

יצחק עוזר: יש 1117 משפחות שזכאיות להצטרף להעתקה קהילתית.

יצחק עוזר: מתוך אותן משפחות 926 משפחות קיבלו מגרש מפותח.

יצחק עוזר: חלקם לפני שנתיים, חלקם לפני שנה וחלקם לפני מספר חודשים.

יצחק עוזר: אנחנו מזהים בעיה מאוד גדולה בסיקור בניית הבתים.

יצחק עוזר: אין לנו מושג למה אנשים לא בונים.

אמנון כהן: תגיד לי כמה לא הגיעו להסדר בכלל מתוך 1117.

יצחק עוזר: לפי מה שרשום לי כאן זה 75 משפחות.

אמנון כהן: מה מצבן היום?

יצחק עוזר: טרם הגיעו איתם להסכם מכל מיני סיבות.

יצחק עוזר: זה המספר שרשום לי.

יצחק עוזר: קודם כל דיברנו על הבעיה הגדולה.

יצחק עוזר: יחסית התחלות הבנייה בישובים הם לא מהגבוהים.

יצחק עוזר: יש בעיה של התחלות בניה ואנחנו באמת תוהים למה המשפחות לא בונות את ביתן במגרשים שהם קיבלו כבר לפני שנתיים.

אמנון כהן: מה זה אומר לגביך אם אתה אומר שקיבלו מגרשים.

אמנון כהן: 926 אמרת קיבלו מגרשים ולא בונים.

אמנון כהן: האם זה מלווה בתקציב?

אמנון כהן: איך זה צריך להיות?

יצחק עוזר: הממשלה התחייבה לשני דברים עיקריים במסגרת החוק.

יצחק עוזר: הדבר הראשון זה פיצויים.

יצחק עוזר: פיצויים עבור בתים שולמו מזמן.

יצחק עוזר: לפני שנה וחצי לבניית בתים.

יצחק עוזר: גם פיצויים בגין עסקים.

יצחק עוזר: אנחנו נמצאים היום באזור ה-80% שהפיצויים כבר שולמו.

יצחק עוזר: לחלק אחר שולמו מקדמות ניכרות מתוך הפיצוי בסביבות 80% מהפיצוי שמגיע להם.

יצחק עוזר: הדבר השני שהממשלה התחייבה עליו זה להעמיד מגרשים מפותחים.

יצחק עוזר: נכון להיום קיימים מעל 1800 מגרשים מפותחים שממתינים לבנייה.

יצחק עוזר: אם אדוני שם לב לנתון שנתתי קודם יש 1117 משפחות שזכאיות להצטרף להסכם ההעתקה.

יצחק עוזר: המדינה פיתחה, היא תפתח בהמשך יותר מגרשים.

יצחק עוזר: זה נועד לבנים שלהם שאמורים להגיע לישובי הקבע.

יצחק עוזר: לאף אחד לא היה עניין ליצור ישובים נכים שילדי המפונים לא יוכלו להגיע אליהם.

יצחק עוזר: שני הדברים שהמדינה התחייבה עליהם.

יצחק עוזר: זה פיצויים.

יצחק עוזר: פיצויים ניתנו.

יצחק עוזר: מגרשים ניתנו לרוב המפונים.

יצחק עוזר: לרוב המפונים אנחנו מקווים למסור את המגרשים בקרוב.

יצחק עוזר: או חלק אחר שטרם הגיעו לסיכום אנחנו נשמח שגם זה יקרה.

יצחק עוזר: לגבי הערה שרציתי להגיד לדבריו של אורי אריאל.

יצחק עוזר: אורי אריאל לא יסכים איתי.

יצחק עוזר: במסגרת הסכם חברי הכנסת יש לו שני חלקים עיקריים.

יצחק עוזר: אחד זה הסעיפים האישים והחלק השני זה הסעיפים העסקיים.

יצחק עוזר: חבר הכנסת אורי אריאל כדי לקבל את המענקים העסקיים כמו שאתה יודע, כמו שסוכם בהסכם, יש צורך לחתום על העדר תביעות לגבי ההסכם.

יצחק עוזר: אנחנו רואים את זה כל הזמן ואנחנו חלוקים בנקודה הזו.

יצחק עוזר: ואני אומר יש סעיף 10.

יצחק עוזר: כדי לקבל את סעיף 10 חייבים לחתום על מה שנקרא סוף התביעות.

יצחק עוזר: לגבי תיקוני החקיקה יש מספר חוקים.

יצחק עוזר: זה חוק החקלאים, חוק בעלי העסקים שרצו לקדם.

אמנון כהן: איפה הם עומדים היום?

אמנון כהן: של הממשלה?

אמנון כהן: יש חוקים של הממשלה?

יצחק עוזר: לא.

יצחק עוזר: לא.

יצחק עוזר: אין חוקים של הממשלה.

יצחק עוזר: הממשלה בבדיקה שעשתה מול עבודה שנעשתה על ידי המפונים של חברת מכלול לגבי חוק החקלאים העמדה של הממשלה היא ברורה.

יצחק עוזר: הפיצויים יחד עם המענקים מאפשרים לחקלאי שמעוניין בכך לבנות.

יצחק עוזר: לעמדה הזו שותפים גם מנהלת סל"ע, גם משרד ראש הממשלה.

אמנון כהן: זאת אומרת חקלאי שהיה חקלאי והוא רוצה להמשיך בעבודתו יש לו את הכלים ואת התקציב שהוא יכול לעשות את זה.

יצחק עוזר: יש לו את הכלים במסגרת הפיצויים שהוא קיבל.

אורי אריאל: יכול להיות שהיה פה מכתב של שר החקלאות?

יצחק עוזר: אני אתייחס למכתב של שר החקלאות.

יצחק עוזר: שר החקלאות חזר מהמכתב הזה.

יצחק עוזר: אני יכול להפנות אתכם לפרוטוקול של ועדת שרים לענייני חקיקה שהחוק עלה לדיון, שלום שמחון.

יצחק עוזר: מי שהציג את ההתנגדות של הממשלה לחוק זה השר שלום שמחון.

יצחק עוזר: אני מציע לשאול אותו מה ביחס לחוק.

אורי אריאל: אני רוצה לעדכן את הוועדה ששאלתי אותו לפני חודש בערך והוא בנוכחותי ביקש ממנהלת לשכתו את אותו מכתב שהוא שלח לראש הממשלה לשעבר מר אולמרט לשלוח לראש הממשלה הנוכחי מר נתניהו.

אורי אריאל: הוא אומר שחסר שם איזה 200 מיליון שקל.

יצחק עוזר: לגבי חוקים נוספים שקיימים.

יצחק עוזר: יש חוק, לפחות דיון בניסיון לקדם אותו של חבר הכנסת ג'ומס.

יצחק עוזר: חוקים אחרים, הממשלה עד היום התנגדה אליהם.

יצחק עוזר: אני יכול להגיד דבר כזה שבמסגרת דיוני ועדת החקירה שהוקמה בעיקר חוק של חברים שיושבים בבית הזה וגם בחדר הזה לבדוק שני נושאים עיקריים.

יצחק עוזר: אחד זה נושא החקלאים וזה במסגרת סמכויות ועדת החקירה.

יצחק עוזר: והדבר השני זה בעלי העסקים לרבות אותה הצעה שעלתה באותה תקופה.

יצחק עוזר: מנהלת סל"ע הציעה את ההצעות.

יצחק עוזר: כל אחד במנהלת סל"ע העיד בנושאים הרלוונטיים, הציעו את ההצעות שלהם, צריך לתקן או לא צריך לתקן.

יצחק עוזר: זה מה שיש לי להגיד.

אמנון כהן: תודה.

אמנון כהן: נציג האוצר.

אמנון כהן: יאיר.

אמנון כהן: בבקשה.

חיים אורון: אתה יכול להגיד לנו גם כמה הלך לפיצויים?

חיים אורון: סך הכול.

יאיר פינס: אז אני אתן איזושהי סקירה כללית על עלות יישום תוכנית ההתנתקות.

יאיר פינס: סך הכול האומדן שלנו כרגע מדבר על 10 מיליארד שקל.

אורי אריאל: לא.

אורי אריאל: אי אפשר להתחיל כל פעם ככה.

אורי אריאל: כי זה מה שאנשים שומעים, זה מה שאנשים זוכרים.

אורי אריאל: תסלח לי רגע היושב ראש.

אורי אריאל: אתם יכולים לחזור על זה מאה פעמים הרי אני לא יכול לסתום לכם את הפה.

אורי אריאל: אתם יודעים שזה לא נכון.

אורי אריאל: הוא שאל אותך על הפיצויים, נכון?

אורי אריאל: תהיו הגונים כלפי עצמכם קודם כל.

אורי אריאל: אתם טוענים שאתם מקצועיים.

אורי אריאל: תהיו מקצועיים.

אמנון כהן: אני לא הבנתי.

אמנון כהן: נתחיל מחדש.

אמנון כהן: מה זה 10 מיליארד?

יאיר פינס: 10 מיליארד מורכב ככה.

יאיר פינס: 2.7 מיליארד זה הוצאות ביטחון.

יאיר פינס: הקדמתי ואמרתי שזה עלות יישום תוכנית ההתנתקות.

יאיר פינס: הוצאות ביטחון זה יישום תוכנית ההתנתקות.

יאיר פינס: הוצאות ביטחון זה הפרישה מחדש, העתקת מחנות, גדרות וכולי.

יאיר פינס: 400 מיליון שלק זה הוצאות מנהלת סל"ע לאורך השנים.

יאיר פינס: אנחנו עכשיו עומדים על 6.9 שזה בעצם כסף שמגיע באופן ישיר או עקיף למפונים.

יאיר פינס: עלות החוק, אומדן החוק חוץ מהסכמי העתקה נאמד בכ-4 מיליארד שקל.

יאיר פינס: הסכמי העתקה זה בעצם העלות העודפת מעבר לפיצוי שקבוע בחוק.

יאיר פינס: הפיצוי שקבוע בחוק בגין בית מגורים הוא כ-250 אלף שקל למשפחה קהילתית וכ-400 אלף שקל למשפחה חקלאית.

יאיר פינס: העלות העודפת מעבר לסכומים שנקבתי פר משפחה להקמת ישובי הקבע היא עוד מיליארד שקל.

יאיר פינס: מעבר לזה הקמת המגורים הזמניים, בתי מלון, כל התפעול השוטף של המגורים הזמניים, רבנים, מזכירים, פעילויות חברתיות, סיוע לרשויות מקומיות שקלטו מפונים, כל זה מסתכם יחד ל-6.9 מיליארד שקל.

יאיר פינס: רק הקמת המגורים הזמניים עלה כמעט מיליארד שקל.

אמנון כהן: התקציב הזה שוריין עד 2009-2010?

יאיר פינס: כרגע אם אתה לוקח את כל התקציב שהועמד עד עכשיו כולל 2009-2010 אתה מגיע ל-8.7 ככה שחסר לנו, אנחנו מניחים, אנחנו נשמח לבצע את הכסף הזה כבר ב-2010.

יאיר פינס: אבל חסר לנו עוד 1.3 שכנראה נצטרך לתקצב אותו ב-2011-2012.

מירי רגב: כלומר שעד 2011-2012 אנשים עדיין יישארו בלי בתים.

מירי רגב: אני רוצה לשאול שאלה פשוטה, האם יכול להיות מצב כל כך הרבה שנים אחרי אנחנו עוסקים באותה סוגיה.

מירי רגב: השאלה היא שאלה פשוטה.

יצחק עוזר: אני מעלה את השאלה שלך.

יצחק עוזר: אני חושב שהשאלה שלך היא שאלה חשובה.

יצחק עוזר: באמת צריך לשאול את המפונים למה אנשים שקיבלו מגרשים לפני שנתיים ושנתיים וחצי לא בונים?

יצחק עוזר: אמר חבר הכנסת אוריאל בצורה מאוד ברורה שאת הנושא האישי נגמר.

יצחק עוזר: אין יותר הנושא האישי זה אנשים שאמורים לבנות את הבתים שלהם.

יצחק עוזר: חתם על ההסכם הזה נציג המפונים ליאור כלפא שיושב כאן.

יצחק עוזר: חתם על ההסכם הזה חבר הכנסת אורי אריאל ואביגדור יצחקי.

יצחק עוזר: עכשיו השאלה שצריך להפנות למפונים, למה שנתיים וחצי אחרי שקיבלו מגרשים אנשים לא בונים.

חיים אורון: אני הייתי שותף לחקיקת חוק אחד.

חיים אורון: אני לא רואה עצמי שותף לחוקים נוספים.

חיים אורון: כי אני חושב שהחוק הוא לא כלי בשביל לפתור את הבעיה הזאת.

חיים אורון: להוציא שתיים שלוש נקודות שאני אנסה לסמן אותן פה.

חיים אורון: אני חושב שהחוק הוא כלי מגושם וחלק מהבעיות שאנחנו נתקלים בהן עכשיו זה בחוסר היכולת או הרצון, כל אחד יגיד מה הוא רוצה, להפעיל את מידת הגמישות ותמיד מסתתרים מאחורי התקנה והחוק ומשרד המשפטים והמשרד ההוא והיועץ ההוא.

חיים אורון: זה לא נותן אפשרות לעשות מעשה.

חיים אורון: אני אישית מעריך שאם היתה יותר גמישות במהלך הדרך היו גם חוסכים הרבה מאוד כסף.

חיים אורון: אבל בסדר.

חיים אורון: לפחות חלק מהאנשים שמעו ממני כבר מאה פעם, אני לא אחזור על זה עוד פעם.

חיים אורון: אני חושב שהצירוף של חוסר גמישות וניגוד עניינים מהותי שנמצא בתוך הכנסת בנושא הזה הוא אחת המכשלות.

חיים אורון: אחר כך אני אדבר על מכשלות אחרות.

חיים אורון: אני לא רוצה להסתיר את ניגוד העניינים האמיתי.

חיים אורון: ניסח אותו חבר מאוד בכיר בכנסת שהוא לא בעמדה שלי.

חיים אורון: יש פה ערבוב בין שני דברים.

חיים אורון: בין רצון כנה ואמיתי של כל העוסקים בדבר כולל אלה שיש להם מטרה נוספת, אני מדגיש לפתור את בעיית המפונים, ויש כאלה שרוצים להוכיח לעם ישראל שבחיים אי אפשר לפנות אף בן אדם אחד יותר משום שתראו מה שזה גורם.

חיים אורון: וזה מתערבב כל הזמן.

חיים אורון: אתם יודעים למי אני מתכוון אבל הוא יגיד את זה בעצמו.

חיים אורון: שהוא זז הצידה בגלל הערבוב בנושאים הללו.

חיים אורון: רובי אמר את זה יותר מפעם אחת.

חיים אורון: הוא אמר לי, ג'ומס אני זז הצידה כי פה מתערבבות שתי מגמות.

חיים אורון: אני רוצה איתך לעזור.

חיים אורון: אני לא רוצה להפריע.

חיים אורון: אני נגד פינוי של אף יהודי משום מקום אחר.

חיים אורון: אני חושב שהכלי העיקרי ומה שפה חילופי הדברים שנאמרו שר החקלאות הוא הדוגמה.

חיים אורון: הממשלה שתיקח החלטה.

חיים אורון: אני חושב שיש בעיה עם הפיצויים של החקלאים.

חיים אורון: אני לא חושב שאת הבעיה הזאת צריך לפתור באמצעות חוק.

חיים אורון: צריך לפתור אותה באמצעות שכל ישר.

חיים אורון: לא מדובר ב-250 ולא ב-500 חקלאים.

חיים אורון: לצערי היום מדובר היום במעט.

חיים אורון: ושמחה תגיד לכם בכמה חקלאים מדובר.

חיים אורון: וצריך להתגמש שמה.

חיים אורון: ואני יודע שאפשר לעשות חשבון עד מחרתיים על הטפטפות ומה שהם קיבלו ומה שהם קיבלו מהפלשתינאים.

חיים אורון: צריך היה להוריד את הסיפור הזה מסדר היום.

חיים אורון: מדובר על 46 חקלאים.

חיים אורון: מדובר על 60 משפחות.

חיים אורון: כמה זה כבר יכול להיות?

חיים אורון: עוד 10 מיליון יותר?

חיים אורון: עוד 20 מיליון יותר?

חיים אורון: עוד 30 מיליון יותר?

חיים אורון: והנושא הזה ירד מסדר היום.

חיים אורון: כן גם קצת בעיגול פינות.

חיים אורון: אני אומר בגלוי גם קצת בעיגול פינות.

חיים אורון: אם היתה פה בעיה של 500 משפחות כמו שאמרו בהתחלה, היו 450 יחידות, מהתחלה ידענו שאין 450 שהולכים להיות חקלאים מחדש.

חיים אורון: אחרת היתה שאלת הפיצויים לחקלאים שהיא בתחום הפיצויים העסקיים והיתה שאלת ההקמה.

חיים אורון: אגב בוועדה היתה אז גישה שאני מציע לשר החקלאות הנוכחי גם לאמץ אותה לעשות את הכול בכדי לאפשר לחקלאי לחדש את משקו אחרי מה שקרה לו.

חיים אורון: נושא שני שהוא דוגמית ופה מנהלת סל"ע הם איתי, וזה בעלי העסקים בארז שזה פרויקט פרטי.

חיים אורון: הם התפנו מרצונם מההתחלה עוד לפני הפינוי.

חיים אורון: הם כלל לא היו בתוך כל הסיפור הזה.

חיים אורון: יש לחלקם הרגשה שמעמדם הוזנח כי הם לא היו בליבו של העימות.

חיים אורון: אין אדם שאני מכיר שעסק בנושא הזה מיונתן באסי דרך צביה דרך כל האנשים שחושבים שאין פה כשל לגבי המבנים ומחסום ארז.

חיים אורון: עכשיו תפתרו אותו.

חיים אורון: תפתרו את הכשל הזה.

חיים אורון: לא יכול להיות שמי שיש לו מבנה של 300 או 400 מטר מקבל עליו אפס או 50 שקל למטר מרובע.

חיים אורון: לא יכול להיות ושילם עליו ארנונה.

חיים אורון: ואני מכיר, ושלי לא יספרו על איך התנהלה הבניה בגוש וגם במחסום ארז.

חיים אורון: לא על הכל יש מסמכים ולא את הכול אישרו.

חיים אורון: אבל מה?

חיים אורון: אז הממשלה כיסתה את זה.

חיים אורון: כבר אמרתי פה אלף פעמים.

חיים אורון: אני אביא את השאילתות שאני שאלתי את השרים למה עושים ככה ואמרו לי עזוב, זה בסדר.

חיים אורון: מרחו אותי.

חיים אורון: כי אז הייתי מהצד השני.

חיים אורון: היה צריך למרוח אותי כי התנגדתי לדברים האלה.

חיים אורון: לכן אני אומר עכשיו אני בנושא הזה, שר המשפטים מנוע כי הוא בניגוד עניינים כי הוא היה עורך דין שלהם.

חיים אורון: שר בכיר אחר בממשלה שעוסק בתחום המשפטים מנוע כי היה עורך דין אחר שלהם מקודם.

חיים אורון: אני מסתובב במסדרונות הממשלה למצוא את הכתובת שתגיד את הלא.

חיים אורון: כמובן שאני רוצה שהיא תגיד את הכן.

חיים אורון: אבל שתגיד עמדה ממשלתית ברורה כי בסוף הקדנציה הקודמת לכאורה אמרו נפתח פתח.

חיים אורון: וכשהתכנסו לבין השמשות, זה היה בזמן הפגרה כבר נציגי משרד המשפטים אמרו קיבלנו הוראה לא לבוא לישיבה.

חיים אורון: והעניין תקוע.

חיים אורון: ואין שום הצדקה שבעולם למה הוא תקוע.

חיים אורון: והוא עוד אחד הדוגמאות איך יוצרים קבוצה של אנשים שיש להם זכות.

חיים אורון: אני לא צריך לקבוע אם מה שהם רוצים זה מאה אחוז או מגיע להם רק 30% ממה שהם רוצים.

חיים אורון: אני בשום הזדמנות לא ישבתי בשביל לקבוע תעריפים.

חיים אורון: אבל מנהלת סל"ע מסכימה שהמצב הקיים הוא לא תקין שישימו על השולחן הצעה.

חיים אורון: ויגידו להם חברים יקרים אנחנו מציעים לכם מנגנון כזה.

חיים אורון: מציעים לכם מנגנון אחר.

חיים אורון: בואו נתפשר על חצי.

חיים אורון: ולא כל הזמן לתקוע אותם שאם זה יהיה תקדים לזה וזה יהיה תקדים לזה ולכן לא עושים שום דבר.

חיים אורון: ועל הרכבות האלה עולים גם אנשים שהם לא בדיוק באותו מעמד שלהם.

חיים אורון: אז נתתי פה שתי דוגמאות.

חיים אורון: גם של הנושא של הפיצוי, הכינון של החקלאים וגם הנושא של ארז, שני נושאים שבשבילם יצא חוק.

חיים אורון: צריך קצת שכל ישר, קצת יכולת מנהיגותית של שר או שרים להגיד חברים יקרים, קיבלנו החלטה, להעביר אותה בממשלה.

חיים אורון: זה הכלי.

חיים אורון: נאמר לי שהמנכ"ל החדש במשרד ראש הממשלה קיבל על עצמו בתוך חודש, החודש כבר עבר, לרכז את כל הנושא.

חיים אורון: חודש אחרי התקציב.

חיים אורון: לכנס ישיבה מיוחדת בתוך הפגרה ותגיד למנכ"ל משרד ראש הממשלה החדש שיבוא ויגיד מה הוא אינוונטר.

חיים אורון: אני אומר לכם לחברי הוועדה למי שזה מעניין מה שאני אמרתי פה לי אין מחלוקת מהותית עם אנשי מנהלת סל"ע גם אם הם מתווכחים על הסכומים.

אמנון כהן: תודה.

אמנון כהן: אני החלפתי פשוט היום את הרב גפני.

אמנון כהן: הנושא מאוד חשוב מאוד טעון.

אמנון כהן: אני מאוד רוצה לשמוע את האנשים.

אמנון כהן: צריך לקחת פה צוות מלווה מחברי הכנסת שילוו את הפרויקט הזה להיכנס לעובי הקורה.

אמנון כהן: שאנשים יסתכלו על טובת הפרט, על טובת המפונה, טובת התעסוקה, טובת המגורים.

אמנון כהן: אני גם לא מאמין בחקיקה.

אמנון כהן: חקיקה זה ארוך והרבה אמוציות.

אמנון כהן: אבל רוצים לפתור את הבעיה.

אמנון כהן: הצוות המקצועי מאוד חשוב לנו.

אמנון כהן: מנהלת סל"ע.

אמנון כהן: יש לנו סיכום שאנחנו רוצים להקים צוות.

אמנון כהן: צריך לשבת פרטני, עם החקלאים בנפרד, אם ארז בנפרד.

אמנון כהן: אני רוצה נציג ועדת מתיישבים של גוש קטיף.

דורון בן שלומי: שאלה מירי ושאלו אחרים אז למה אנשים לא בונים אם נתנו להם מגרשים.

דורון בן שלומי: אני אתן לכם רק שלושה ישובים ושתבינו את הכלל.

דורון בן שלומי: אומרים נתנו מגרשים.

דורון בן שלומי: יכול להיות בישוב כמו יסודות שאנשים מקבלים מגרש, הוא גבעה, הוא שדה בכלל, ואומרים מבחינת המדינה נתנו לאנשים.

דורון בן שלומי: אבל יש עוד שנה תשתיות.

דורון בן שלומי: אז למה אנשים לא בונים במקום כזה?

דורון בן שלומי: או בחפץ חיים שלא גמרו תשתיות או בחזן או במרשם שבשעה טובה התחילו אתמול טרקטורים, או תלמי יפה.

דורון בן שלומי: אתה אמרת אלף ומשהו מגרשים שקיבלו.

דורון בן שלומי: והדבר השני ורק שנבין , גם במקומות שכן קיבלו מגרשים וזה לשאלתכם למה אנשים לא בונים, כמו ניצן, הרי אנשים חתמו לפני שנתיים, אז עדיין אין תכנון למבני ציבור.

דורון בן שלומי: אומרים לאנשים תעברו בלי תאורת רחוב.

דורון בן שלומי: אין גן ילדים.

דורון בן שלומי: אין בית ספר.

דורון בן שלומי: אין בית כנסת.

דורון בן שלומי: אין כלום.

דורון בן שלומי: אז למה אנשים לא בונים.

אמנון כהן: נציג של חקלאים אני רוצה מישהו בבקשה.

אהרון חזות: בתוך הנסיבות שאנחנו נקלענו אליהם גם למדנו שעבודת הכנסת בהכנת החוקים היא לוקחת הרבה זמן והשקענו בזה הרבה שעות.

אהרון חזות: מכל סיעות הבית, ליכוד, קדימה, מפלגת העבודה, ש"ס, אגודה, מרץ, הבית היהודי, האיחוד הלאומי, ישראל ביתנו.

אהרון חזות: אני רוצה להדגיש שעל החוק הזה חתומים סך הכול 71 ח"כים ומהם ראש הממשלה ושר האוצר דהיום ושרים מהממשלה הנוכחית.

אהרון חזות: נוסף לזה היו שותפים להכנת החוק כלכלנים ומשפטנים ממשרדים מהשורה הראשונה בארץ, המ.מ.מ. של הכנסת, משרד החקלאות, ועדת הכספים של הכנסת הקודמת.

אהרון חזות: לאורך כל הדרך ביקשו מאיתנו להתחשב במדינה ולקצץ שהגיעו לנו בדין.

אהרון חזות: ואתם יכולים לשאול את יושב ראש הקואליציה חבר הכנסת אלקין שמוביל את החוק.

אהרון חזות: והסכמנו כדי לתת תקווה לנו חקלאי גוש קטיף שהפכנו למותג במשך שנים בארץ ובעולם.

אהרון חזות: והביאו מט"ח וכבוד לחקלאי ישראל.

אהרון חזות: אני פונה אליכם חברי הכנסת הנכבדים, 4 שנים חלפו מגירושנו מנחלותינו.

אהרון חזות: אנחנו מצפים מכם שנהיה בראש סולם העדיפויות של הכנסת הזאת ולשים קץ למצב המביש הזה.

אהרון חזות: בידיכם הדבר.

אהרון חזות: בעזרת השם נזכה לישועה בקרוב.

אמנון כהן: תודה רבה.

אמנון כהן: אני רוצה נציג תעשיינים.

ישראלה אלימלך: אני מועד אזור תעשייה מחסום ארז וחבר הכנסת אורון הציג את הבעיה.

ישראלה אלימלך: מה שלי חשוב להדגיש, הרי מדובר במבנים.

ישראלה אלימלך: זה לא משהו שקשה לכמת אותו, קשה להבין מה שוויו.

ישראלה אלימלך: ואנחנו יושבים פה שנה אחרי, יש לי פרוטוקול מה-2.6.08 שחבר הכנסת כהן היה יושב ראש ואתה אומר עובדה שמעל שנתיים אנחנו הולכים וחוזרים, הבעיה לא נפתרה, צריך לפתור, צריך לשנות תפיסה.

ישראלה אלימלך: ואחר כך חודש אחר כך יש ישיבה נוספת ובה נקבעה איזושהי ועדה ב-9.7.08, תוקם ועדה יחד עם מנהלת סל"ע, משרד המשפטים, משרד האוצר מתוך כוונה למצוא פתרון לבעיית פיצוי עבור מבנים במחסום ארז.

ישראלה אלימלך: ואנחנו יושבים שנה אחרי בדיוק אנחנו באותו חודש אנחנו באותו מקום.

ישראלה אלימלך: לא השתנה דבר.

ישראלה אלימלך: לגבי מבנים שזה משהו כל כך ברור.

ישראלה אלימלך: הרי מדינת ישראל שלחה שמאים.

ישראלה אלימלך: יש לנו נתונים ברשות המיסים, מדינת ישראל ניסתה למכור את הנכסים האלה לבנק העולמי.

ישראלה אלימלך: ועדיין כמו שאמר חבר הכנסת אורון מבנים מקבלים אפס, מקבלים 40 שקלים למטר.

ישראלה אלימלך: זה משהו שהוא כל כך פשוט לפתרון וכולם יודעים שיש בעיה.

ישראלה אלימלך: ובאמת יש לנו פרוטוקולים מיונתן באסי וצביה שמעון ותומר מוסקוביץ והבעיה הזו פשוט נקברת.

ישראלה אלימלך: היא פשוט נקברת בוועדות, בדיונים, בפשרות.

ישראלה אלימלך: יכול להיות שכן הגיעה העת לחקיקה.

ישראלה אלימלך: כי אנחנו פשוט נשב שנה הבאה ושוב נהיה באותן הצעות.

אמנון כהן: אני מסכים איתך.

אמנון כהן: בהתייעץ עם ראש הוועדה הקבוע, אנחנו נתייעץ איתו, נקים צוות מחברי הכנסת שבאמת אכפת להם שהוא יקבע את ההרכב ואם אחרי דיונים של מספר פעמים שייפגשו, אני מציע שזה יהיה בתקופת הפגרה שאנחנו נראה את הדברים, גם ככה אין חקיקות בפגרה, אז נראה אם אנחנו באים לידי הבנות ופותרים את הבעיות אז לא.

אמנון כהן: אנחנו לא פעם משמשים עם החוקים קטליזטור לממשלה.

אמנון כהן: לא.

אמנון כהן: אנחנו נעשה את זה דרך חקיקה.

אמנון כהן: וכל סיעות הבית יחתמו, כל חברי ועדת הכספים יחתמו על זה.

אמנון כהן: אם לא יהיה מנוס ודאי שנעשה את זה.

אמנון כהן: החלקות מוכנות.

אמנון כהן: עשינו את כל העבודה בקדנציות קודמות.

אמנון כהן: אני רק רוצה את יצחק ממנהלת סל"ע, תשובה קצרה, תגובה.

יצחק איליה: אני שימשתי כסגן ראש המועצה 13 שנה בגוש קטיף.

יצחק איליה: אם ראש המועצה היה יכול לבוא לדבר פה הוא היה פה.

יצחק איליה: הבעיה שהוא עבר אירוע מוחי בעטיה של ההתנתקות ולכן הוא לא פה.

יצחק איליה: אני מנסה לשמש לו כפה.

יצחק איליה: החוק הזה כשנוצר בזמנו, אני פגשתי את בלינדה, סגן הממונה על התקציבים פה באוצר.

יצחק איליה: אמרתי לו תגיד לי אדוני אתה לא מתבייש, מה זה הדבר הזה?

יצחק איליה: מה זה המספרים המצחיקים האלה?

יצחק איליה: הוא אמר לי, אני מכיר את חברי הכנסת.

יצחק איליה: יבואו מהימין, יבואו מהשמאל, אנחנו מתחילים מהרצפה וזה יגיע לגג.

יצחק איליה: אתה יודע מה קרה בפועל?

יצחק איליה: הימין לא התערב כי הוא אמר אני לא מתעסק עם ההתנתקות הזאת.

יצחק איליה: והשמאל אמר אני לא מתערב, זה התנתקות, זה טוב ליהודים.

יצחק איליה: ונשארו המספרים כפי שנשארו.

יצחק איליה: אדוני היושב הראש כמה נתנו על איבוד משרה?

יצחק איליה: בן אדם שהיה עובד 25 שנה במקום עבודה קבוע, כמה נתנו לו פיצוי על זה שאיבד את מקום העבודה שלו?

יצחק איליה: 48 אלף שקל.

יצחק איליה: שישה חודשי הסתגלות.

יצחק איליה: איפה החוק הזה נותן פיצוי על עוגמת הנפש?

יצחק איליה: 43% מהילדים ומהציבור מטופלים על ידי פסיכיאטרים ופסיכולוגים.

יצחק איליה: מזל שהיה את שוחט ואת ג'ומס שהיו אז בזמנו בחוק שהם תיקנו איזה דבר אחד או שניים.

יצחק איליה: כי בלעדי הדבר הזה גם החקלאים המסכנים האלה שבוכים פה היום לא היו מקבלים כלום על החממות.

יצחק איליה: כי החממות אמרו חממה של שש שנים, תקבל אפס.

יצחק איליה: בושה וחרפה.

יצחק איליה: דבר אחד אני רוצה להגיד, חברים יקרים.

יצחק איליה: אמר הבחור מהמנהלת שלא נכנסים לבנות את הבתים שלהם.

יצחק איליה: אין לאנשים כסף.

יצחק איליה: הקרווילות הם יהיו עוד 25 לתפארת מדינת ישראל.

יצחק איליה: זה מה שיקרה.

יצחק איליה: אם לא תתנערו, תגידו חברים יקרים, הוצאנו את האנשים האלה, בואו נהיה הגונים כלפיהם.

יצחק איליה: לא יכול להיות לתת 940 דולר כולל מע"מ כולל כל ההוצאות מסביב על מטר בנייה של בית באשקלון, קומה חמישית בלי מעלית.

יצחק איליה: על 74 מטר אתה משלם 120 אלף דולר.

יאיר פרגון: ראש המועצה האזורית חוף אשקלון.

יאיר פרגון: בשטח שלנו יש את הישוב ניצן ואתר הקרווילות כרמיה גם כן.

יאיר פרגון: זה מהווה אחוז ניכר מתושבי המפונים בכלל.

יאיר פרגון: אמרתי את דעתי ואני אומר אותה עכשיו ראוי שמפה תצא קריאה גם כן לראש הממשלה לתת שר לענייני המפונים.

יאיר פרגון: כל זמן שיש פקידות בלבד אף אחד לא נושא באחריות ואף אחד לא מושך את העגלה לשום מקום.

יאיר פרגון: יש לנו עוד נקודה.

יאיר פרגון: חשוב להבהיר אותה.

יאיר פרגון: ואני אומר אותה עכשיו קבל עם.

יאיר פרגון: הפינוי הזה התרחש, התבצע בצעדי חירום.

יאיר פרגון: וזה מנוהל בצווי בירוקרטיה.

יאיר פרגון: ככה כל התושבים האלה ימשיכו להיות עוד 8 שנים, עוד 10 שנים באתר הזה שהוא התפתח באתר ניצן.

יאיר פרגון: ראינו כבר עכשיו אדוני היושב ראש הישיבה הזאת שלא מוצתה בחצי מילה.

יאיר פרגון: היה רעיון להקים עוד צוות חשיבה.

יאיר פרגון: יש צוותי חשיבה, יש מנהלת, יש ועדת שרים.

יאיר פרגון: אמרה פה נציגת אזור התעשייה, מה שדובר לפני שנה הוא זה מה שאנחנו מדברים עכשיו.

יאיר פרגון: האתר הזה ניצן קורס על אנשיו.

יאיר פרגון: מספר האנשים המבקשים עזרה נפשית הולך וגדל.

יאיר פרגון: מקצצים בתקציב המוניציפאלי, מקצצים בתקציב החברתי.

יאיר פרגון: הדברים הולכים וקטנים?

יאיר פרגון: הרי הבעיות הולכות וגדלות.

דוד גואטה: קוראים לי גואטה דוד.

דוד גואטה: 25 שנה בגוש קטיף.

דוד גואטה: אני רוצה להגיד את מצבי היום.

דוד גואטה: אני באיבוד הכרה כבר.

דוד גואטה: הגדרה של איבוד הכרה זה מאבדים נוזלים יותר ממה שהגוף יכול לקחת.

דוד גואטה: אם אני לא אקבל את העזרה היום בעוד שנה אני לא אוכל להשתמש בה ולא לעשות איתה כלום.

דוד גואטה: אני 25 שנה גרתי בגוש קטיף.

דוד גואטה: בית היה לי של 150 מטר.

דוד גואטה: עברתי אירוע לב חודשיים לפני התאריך הקובע.

דוד גואטה: פניתי לקבלת הסתגלות.

דוד גואטה: קיבלתי 56 שקלים לחודש.

דוד גואטה: דולר ליום לפי חוק פינוי פיצוי.

דוד גואטה: העורך דין עשה תרגיל.

דוד גואטה: ביקש להאריך את זה לעוד חצי שנה דחו אותו.

דוד גואטה: לא נתנו לו עוד 56 שקלים.

דוד גואטה: אני אומר מצבי היום, היום, אני מסתכל על תוכניות האדריכלים, הביוב עדיין לא גמור שם, ב-2011 יחברו את החשמל והמים, אני מסתכל.

דוד גואטה: אשתי מתלהבת מהתוכניות.

דוד גואטה: אני יודע שלי אין כסף לקנות בית.

דוד גואטה: אם אבנה אולי 60 מטר לא יהיה לי כסף מה לאכול.

דוד גואטה: אני לא עובד ארבע שנים.

דוד גואטה: אני אחרי אירוע לב.

דוד גואטה: אם לא יהיה עזרה מיידית עכשיו, אני קורא לכולם פה, עזרה מיידית היום, היום.

דוד גואטה: כי כל מה שדיברנו.

דוד גואטה: ..

דוד גואטה: אני מגיע לכנסת כל הזמן.

דוד גואטה: אני תמיד הגעתי עם אהרון חזות.

דוד גואטה: מה שדיברנו זה היה בדיוק לפני שנה.

דוד גואטה: אמרו שנקים ועדה עם מנהלת סל"ע.

דוד גואטה: מנהלת סל"ע גם בפעם הקודמת הקימו ועדה איתה ואז הם החליטו שהם לא באים.

דוד גואטה: אני זוכר שהיה סיפור כזה.

דוד גואטה: זה חוזר על עצמו כל פעם.

יצחק עוזר: לגבי ניצן, לגבי מבני הציבור, מבני הציבור מכל מיני סיבות שחלקן קשורות במפונים ובממשלה אני לא אתייחס אליהן.

יצחק עוזר: לקח הרבה זמן.

יצחק עוזר: הממשלה התחייבה להעמיד פתרון זמני על דעתכם.

יצחק עוזר: כל מיני דברים חשובים שחשוב שיהיה שם.

יצחק עוזר: זה בנפשנו בדיוק כמו שזה בנפשם.

יצחק עוזר: יאיר פרגון פה בא והוא אומר את זה בכל מיני מקומות שמה שהוא רוצה זה שר.

יצחק עוזר: יאיר שר אחראי לתוכנית ההתנתקות זה ראש הממשלה.

יצחק עוזר: אני לא מכיר שר חשוב מזה.

יצחק עוזר: אני שומע אותך אומר את זה בכל מיני מקומות.

יצחק עוזר: אני יודע שהחברים פה בוועד לא מסכימים איתך.

יצחק עוזר: דבר נוסף, התייחסות לדוד גואטה.

יצחק עוזר: עוד התייחסות למה שאמר חבר הכנסת אורון.

יצחק עוזר: חבר הכנסת אורון מתייחס ל-57 חקלאים שחזרו לעבוד.

יצחק עוזר: 46.

יצחק עוזר: תדע לך שזו לא הבעיה.

יצחק עוזר: אני רוצה להבהיר.

יצחק עוזר: יש שם אחראי על הוועדה המיוחדת שכל חקלאי שיבוא ויוכיח שהוא לא מסוגל לבנות את מה שהיה לו יקבל סכומי כסף נוספים בוועדה המיוחדת בדיוק את אותה גמישות שאתה רוצה.

יצחק עוזר: יש שני חקלאים שכבר עשו את זה.

יצחק עוזר: לגבי מר גואטה עם ה-57 שקלים בחודש.

יצחק עוזר: החוק אוסר עלי להתייחס באופן ספציפי לתיק שלו.

אמנון כהן: יש דברים בתוך החוק שכובלים אותך מלעזור.

אמנון כהן: אתה רואה עוול מסוים.

אמנון כהן: אתה איש מקצוע.

אמנון כהן: אנחנו רוצים לפתור את הבעיה.

אמנון כהן: אתה תרכז את כל הבעיות איפה אתה כבול ואתה מזהה מצוקה שהחוק לא נתן לו מענה.

אמנון כהן: פה אני צריך אותך.

אמנון כהן: לכן בצוות הזה שיוקם בעזרת השם אתה צריך להביא את הבעיות.

אמנון כהן: אפילו פרטני אחד אחד.

אמנון כהן: כל אחד זה עולם ומלואו.

אמנון כהן: לכן אתה תשב תגיד לנו איפה אתה כבול, מה אתה צריך עזרה, איזה תקציב נוסף אתה צריך, איזה תיקון חקיקה אתה צריך.

אמנון כהן: בשביל זה אנחנו פה.

יצחק עוזר: אדוני אני מסכים איתך.

יצחק עוזר: רק שתדע שיש ועדה מיוחדת במנהלת סל"ע שמטפלת באנשים באופן פרטני בבקשות פרטניות שהן מעבר למה שקבוע בחוק.

יצחק עוזר: ביחס למר גואטה כיוון שאני מכיר את כל הנתונים שם ואת כל מה שנעשה שם אני אסתפק במילה אחת, זה לא כמו שמוצג.

אמנון כהן: יוזם הדיון חבר הכנסת אורי אריאל אנחנו סיכמנו פחות או יותר את הדברים.

אמנון כהן: תקרא מה שאנחנו סיכמנו ואנחנו נראה אם יש לחברי הכנסת עוד משהו.

אמנון כהן: בבקשה.

אורי אריאל: ועדת הכספים התכנסה לדיון מיוחד במלאת 4 שנים לגירוש.

אורי אריאל: הוועדה רואה בדאגה ובחומרה את המציאות.

אורי אריאל: רוב מפוני גוש קטיף לא החלו לבנות את מגורי הקבע וחלקם טרם הגיעו להסכמה עם המדינה לגבי עתידם.

אורי אריאל: הוועדה קוראת לממשלה לנצל את זמן הפגרה בכנסת כדי להגיע לסיכום כספי לגבי החקלאים בעלי העסקים, תעסוקה ויתר הנושאים בהם דרוש טיפול מיידי.

אורי אריאל: אם לא יהיה הסדר הוועדה תתכנס בהקדם ותפעל להעלות את הצעת חוק החקלאים ובעלי העסקים ופתרון הבעיות.

אורי אריאל: הוועדה קוראת לממשלה לפעול לזרז את בניית ישובי הקבע וזאת על ידי מעקב צמוד, פטור ממכרז, ובחינת פתרונות למשפחות שאין ביכולתן לבנות את ביתם.

אורי אריאל: עד כאן.

אמנון כהן: אני חושב שנמליץ לראש הוועדה שיקים צוות מבין חברי הכנסת.

אמנון כהן: אני מוסיף.

אמנון כהן: יושב ראש וועדה זמני או ממלא מקום מבקש לשקול בחיוב עם יושב ראש הוועדה להקים צוות בין חברי כנסת בזמן הפגרה שילוו את הפרויקט ויבואו למשא ומתן בין המפונים, תעשייה, חקלאות, מגורים, כל התחומים האלה, ואם לא מצאה פתרון לגבש הצעת חוק על ידי ועדת הכספים.

אמנון כהן: תודה רבה.

אמנון כהן: הישיבה הזאת נעולה.